ย้ำชุดตรวจ ATK 8.5 ล้านชิ้น ที่ร่วมกับ สปสช.แจกฟรี ให้เฉพาะกลุ่มเสี่ยง
นพ.ธงชัย กีรติหัตถยากร รองปลัดกระทรวงสาธารณสุข กล่าวว่า กระทรวงสาธารณสุข ร่วมกับสำนักงานหลักประกันสุขภาพแห่งชาติ (สปสช.) กระจายชุดตรวจ ATK 8.5 ล้านชิ้น ให้ประชาชนตรวจด้วยตนเอง มีบางคนไปขอแล้วอาจมีการไปโพสต์ลงโซเชียลมีเดีย ขอทำความเข้าใจว่า ไม่ใช่ทุกคนที่จำเป็นต้องตรวจ ขณะนี้ขอให้เป็นเฉพาะกลุ่มเสี่ยงเพื่อให้นำไปใช้เกิดประโยชน์สูงสุด การไปขอรับชุดตรวจที่ รพ. หรือร้านขายยา หรือผ่านแอปพลิเคชัน จะให้มีการประเมินความเสี่ยงตนเอง และย้ำว่าเมื่อได้รับชุดตรวจไปแล้วให้ตรวจทันที อย่าเอาไปเก็บ เนื่องจากชุดตรวจมีวันหมดอายุและหากเก็บไม่ดีก็เสื่อมสภาพ โดยควรเก็บในอุณหภูมิห้องปกติ ไม่เกิน 30 องศาเซลเซียส อย่าทิ้งไว้ในรถ หรือตากแดด ยืนยันชุดตรวจเพียงพอ ปกติถ้าเป็นกลุ่มเสี่ยงตรวจฟรีอยู่แล้ว รวมถึงการตรวจที่จุดตรวจ ที่ รพ.ก็ตรวจฟรีเช่นกัน โดยกลุ่มที่ควรได้รับการตรวจโควิดคือ ผู้สัมผัสเสี่ยงสูง เช่น เพื่อนที่เคยกินอาหารด้วยกันโทรมาบอกว่าติด และตัวเองมีอาการ ไข้มีน้ำมูก จมูกไม่ได้กลิ่น ลิ้นไม่รับรส ควรไป รพ.ตรวจ RT PCR  หากมีอาการไข้ มีน้ำมูก ไอมีเสมหะ แต่ไม่มีประวัติสัมผัสหรือเสี่ยงสูง อาจขอชุดตรวจ ATK จากจุดแจก เช่น ร้านขายยา รพ. ,รพ.สต.ในพื้นที่  ผู้สัมผัสเสี่ยง แต่ไม่มีอาการ ไปขอรับชุดตรวจ ATK ได้ และ กลุ่มเสี่ยง 608 เช่น ผู้สูงอายุ กลุ่มเปราะบาง ติดบ้านติดเตียง มีโรคประจำตัวและอยู่พื้นที่เสี่ยง เช่น ชุมชนมีการระบาด มีผู้ป่วยในชุมชนโดยรอบ ไปขอชุดตรวจ ATK ได้ หรือแจ้ง อสม. และ รพ.สต.ต่างๆ เพื่อขอรับชุดตรวจด้าน นพ.จเด็จ ธรรมธัชอารี เลขาธิการ สปสช. กล่าวว่า ขณะนี้กระจายชุดตรวจ  ATK ด้วยตนเองไปแล้ว 6.7 ล้านชิ้นทั่วประเทศ ซึ่งนายแพทย์สาธารณสุขจังหวัดเป็นผู้กระจายและแจ้งกลับมา สปสช. ถ้าอยากรู้ว่าต่างจังหวัดมีจุดไหนที่เป็นจุดแจกบ้าง สามารถเข้าเว็บไซต์ สปสช. www.nhso.go.th หรือแอปฯ เป๋าตัง เพื่อตรวจสอบได้ ซึ่งวันนี้เริ่มมีข้อมูลบ้างแล้ว แต่จะมีการปรับปรุงและแสดงข้อมูลทั้งหมดเริ่มวันพรุ่งนี้เป็นต้นไป ส่วนใน กทม.จะเพิ่มจุดกระจายชุดตรวจนอกจากศูนย์บริการสาธารณสุข (ศบส.) แล้ว จะมีคลินิกชุมชนอบอุ่นกว่า 120 แห่ง จะเริ่มกระจายชุดตรวจ วันที่ 27 กันยายนนี้ และมีอาสาสมัครสาธารณสุขกรุงเทพมหานคร (อสส.) 10,000 คน ทยอยกระจายชุดตรวจพื้นที่เป้าหมาย ทั้งนี้ ตั้งแต่วันที่ 16 กันยายนถึงปัจจุบัน มีการรับชุดตรวจแล้วเกือบ 80,000 คน บันทึกผลตรวจ 14,000 คน หรือเกือบ 20% พบผลบวก 100 คน หรือเกือบ 1%